**Nagy tételben kínálja a boldogságot júniusban a SopronFest**

**Három évvel ezelőtt azzal a szándékkal indult útjára Magyarország legnyugatibb és egyben legújabb fesztiválja a SopronFest, hogy tartalmában, formátumában is új színt hozzon a hazai palettára. A pünkösdi hétvégén, június 6. és 8. között Timmy Trumpet, Parov Stelar, a Worakls, Dub FX, a Halott Pénz, Majka, Ákos, Desh és a legnagyobb hazai sztárok koncerteznek a Lővérekben, június 1. és 8. között pedig az egész város ünnepi kínálattal telik meg: 75 helyszínen több száz esemény, többek között PodcastFest, gasztronómiai és irodalmi programok várják a Sopronba látogatókat. A SopronFest idei témája a boldogság: az események és a fellépő vendégek jelentős része arra a kérdésre keresi a választ, hogy kinek, mit jelent ez a szó, hogyan tudunk sikeresen dolgozni azon, hogy különféle helyzetekben képesek legyünk megtalálni, elérni ezt az állapotot.**

A Telekom PodcastFest keretében a SopronFest ideje alatt húsznál is több program várja a közönséget. A fesztivál megnyitójaként június 1-jén **Horváth Gergely Rakovszky Zsuzsával, Cserbik Ritával és Lovasi Andrással** beszélget, a program címe stílusosan egy jókívánság az ünnepi sorozat elején: *„Boldog fesztivált!”.* **Radnai Péter** ***Az első Influenszerek*** sorozatban **Vitray Tamást** látja vendégül. **Linczényi** **Márkó és Turai Barna** a népszerű ***Síkideg*** podcasttel érkezik. Minden bizonnyal teltházas közönség várja majd a várkerületi Kultúrpresszó Teraszon **Lil Frakkot**, aki **L.L. Juniorral** a ***Sávlekötő*** podcastben beszélget, a **K-OSZ PODCAST** és **Miskovits Marci** vendége pedig a SopronFest egyik legjobban várt és egyben legfiatalabb művésze, **Pogány Induló** lesz.

***Kinek mi a dolga, lehetősége a boldog életre***? – ez már a generációkutató **Steigervald Krisztián** és a Telekom ikonikus vezetője, **Szabó Béla** beszélgetésének a címe. **Kadarkai Endre** pedig **Tari Annamária** pszichoterapeutával és **Csókay András** professzorral ***Betegen, boldogan*** címmel arra a kérdésre keresik a választ, hogyan lehet megtalálni a harmóniát, a boldogságot betegen. **Navracsics Tibor** és **Fiala János** 16 éve szinte minden pénteken izgalmas témákat boncolgat a legendás riporter műsorában, ritka alkalom, hogy ezt most közönség előtt is megteszik. Ahogyan **Zwack Sándor**, az Unicum „gazdája” is ritkán vállalkozik portré-beszélgetésre. Most a SopronFest közönsége és **Kadarkai Endre** kedvéért tesz kivételt. A beszélgetések nagy része később online is elérhető lesz.

Idén is a Líra gondoskodik arról, hogy Sopron hangulatos utcáin az irodalom és színművészet jeles alakjai is megszólaljanak: **Darvasi László** és **Nádasdy Ádám** érkezik a várkerületi irodalmi teraszra, míg **Kulka Jánossal Gyárfás Dorka** beszélget.

**Sopron Gourmet**

A Hűség Városa büszke neves borászaira, „saját” sörgyárára és igazán minőségi és színes kulináris kínálatára. A SopronFest idején, egy héten át városszerte a boldogság lesz az ihletője a vendéglátók kínálatának, akik meglepetésekkel, kedvezményekkel várják a fesztiválozókat.

**Dragomán György és Nyáry Krisztián** a Deák Étterem teraszán a három fogásos vacsorát irodalmi esttel köti össze. **Rákóczi Feri** a legendás rádiós, tv-s, gourman az Erhardt Étterem vendége lesz. Különleges, olasz estét celebrál a Kultúrpresszó Teraszán **Gianni és Giorgio**, a Carson Coma frontembere egy minikoncert keretében színpadra is áll. Harrer-Abosi Bea a **Harrer Csokoládéműhelyben** minden nap kóstolóval és bemutatóval is várja a közönséget. A SopronFest várva-várt fellépője, **Ákos** a pünkösd vasárnapi koncertje előtti estén **Anna** lányával közösen a fertőrákosi Ráspi Étteremben beszélget. A soproni borászok városszerte és a SopronFest fő helyszínén, a Lővérekben is bemutatják a borvidék idei kínálatát. A **One Eleven** kávézó pedig meghívott barátaival közösen települ ki a Vinodom környékére, érkezik többek között az **Anyukám Mondta** Encsről, az **Ikon Étterem** Debrecenből és a **La Téne** Badacsonytomajból.

**Nemzetközi sztárok és a legjobb hazai zenekarok és a Lővérekben**

A fesztivál fő helyszínén, a Lővérekben június 6. és 8. között olyan világsztárokkal lépnek színpadra, mint **Timmy Trumpet, Parov Stelar, Worakls és az Earth, Wind & Fire Experience by Al McKay.** Míg a hazai kedvencek közül többek **Ákos, Desh, a Halott Pénz, Majka, Dzsúdló, Manuel, Pogány Induló, a Valmar, L.L. Junior** is színpadra lép, és itt ünnepli a legendás Shalom! album 30. évfordulóját az **Anima Sound System**. A Telekom Secret Gardenben **Dub FX, az Analog Balaton, Sisi, Lil Frakk, Co Lee, Hundred Sins, a K-OSZ Disco és a Bladerunnaz** hajnalig tartó bulikkal várják a fesztiválozókat.

Kedvezményes belépőjegy a SopronFest honlapján váltható, az ingyenesen látogatható programokra pedig ugyanitt lehet regisztrálni.

**További információ, jegyek:** <https://sopronfest.hu/>